Dreigemente teenoor joernalis duur voort | Maroela Media
Die joernalis Karima Brown het Vrydag gesê sy is besig met voorbereiding om die EFF voor die verkiesingshof te daag aangesien die party se ondersteuners voortgaan om haar te dreig en verbaal te mishandel.
"Ek het tot vanoggend nog dreigemente ontvang," het Brown gesê.
Sy het met haar regspan vergader om 'n saak teen die EFF aanhangig te maak omdat sy meen die party het die verkiesingsgedragskode oortree nadat Julius Malema haar vandeesweek daarvan beskuldig het dat sy 'n spioen vir die ANC is. Malema het ook Brown se selfoonnommer gepubliseer en EFF-ondersteuners het summier begin om haar te teister.
"Jy kan maar harder probeer met jou propaganda, dit sal nie werk nie jou 'spioen'. Ons is gereed vir jou en jou mense. Julius Malema sal die president van hierdie land wees. As jy aanval om te verwoes [sic] moet jy dieselfde verwag of erger," lui een boodskap.
'n Ander lui: "Gaan hang jouself". Nog een van 'n nommer in die Verenigde Koningryk lees: "Ons sal vir Juju sterf of ons sal moor vir hom."
Brown is selfs met verkragting gedreig. Sy het sedertdien 'n klag van intimidasie by die polisie aanhangig gemaak.
Die aanval op Brown het begin nadat Malema haar op Twitter daarvan beskuldig het dat sy "spioene" na 'n veldtogvergadering gestuur het wat die EFF met sy "oudstes" in Ekurhuleni se Wyk 6 gehou het. Brown wou inligting oor die geleentheid na kollegas by eNCA stuur, maar het dit per ongeluk na die EFF se WhatsApp-groep gestuur. Malema het toe haar selfoonnommer gepubliseer.
Die verkiesingskode verbied politieke partye om enige taal te gebruik wat geweld kan aanhits en verplig partye om die rol van die media in aanloop en gedurende die verkiesing te respekteer. Indien partye dié kode oortree, kan hulle hul registrasie vir die verkiesing kwyt wees.
Die Suid-Afrikaanse Nasionale Redakteursforum (Sanef) het die EFF se gedrag ten sterkste veroordeel.
DIT is nou tot waar ons in die land gevorder het, en die individu is blootgestel soos nog nooit tevore in die geskiedenis nie. Stadig moet die proses en die reg sy gang gaan, voor daar 'n moontlikheid is dat geregtigheid eendag sal geskied.
Little malema moet maar pasop dit wat jy ander toe wens gebeur met jou as dit backfire
Baie sterkte Karima, jy is 'n dapper mens en jy hanteer jou programme op 702 na 20:00 soos 'n mens met integriteit. Die waarheid sal seevier, soos dit ook op jou program op radio gebeur!!
Wat n grap. Die groot nar sou ook vir Zuma gesterf het. Hoe nader sy sterf datum gekom het hoe verder het hy weggehardloop van Zuma